CELEX: 32015D1752
Language: ro
Date: 2015-09-29 00:00:00
Title: Decizia de punere în aplicare (UE) 2015/1752 a Comisiei din 29 septembrie 2015 de modificare a Deciziei de punere în aplicare 2013/426/UE privind măsurile de prevenire a introducerii în Uniune a virusului pestei porcine africane din anumite țări terțe sau din părți ale teritoriului unor țări terțe în care este confirmată prezența bolii respective și de abrogare a Deciziei 2011/78/UE [notificată cu numărul C(2015) 6519] (Text cu relevanță pentru SEE)

1.10.2015   
            
            
               RO
            
            
               Jurnalul Oficial al Uniunii Europene
            
            
               L 256/17
            
         DECIZIA DE PUNERE ÎN APLICARE (UE) 2015/1752 A COMISIEI
   din 29 septembrie 2015
   de modificare a Deciziei de punere în aplicare 2013/426/UE privind măsurile de prevenire a introducerii în Uniune a virusului pestei porcine africane din anumite țări terțe sau din părți ale teritoriului unor țări terțe în care este confirmată prezența bolii respective și de abrogare a Deciziei 2011/78/UE
   
      
         [notificată cu numărul C(2015) 6519]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 22 alineatul (6),
   întrucât:
   
               (1)
            
            
               Pesta porcină africană este o infecție foarte contagioasă și fatală a porcilor domestici și a mistreților, având potențial de răspândire rapidă, în special prin intermediul produselor obținute de la animale infectate și al obiectelor neanimate contaminate.
            
         
               (2)
            
            
               Ca urmare a situației pestei porcine africane din Rusia și din Belarus, Comisia a adoptat Decizia de punere în aplicare 2013/426/UE (2) de stabilire a unor măsuri care prevăd, printre altele, curățarea și dezinfectarea adecvată a tuturor „mijloacelor de transport pentru animale vii”, cu care au fost transportate animale vii și hrană pentru acestea și care intră pe teritoriul Uniunii din aceste două țări.
            
         
               (3)
            
            
               În urma recentelor notificări privind focare de pestă porcină africană în Ucraina, măsurile existente de curățare și de dezinfectare prevăzute în Decizia de punere în aplicare 2013/426/UE ar trebui să fie, de asemenea, extinse în cazul vehiculelor care intră în Uniune din Ucraina.
            
         
               (4)
            
            
               Prin urmare, lista țărilor terțe și a părților din teritoriile țărilor terțe în care este confirmată prezența virusului pestei porcine africane, astfel cum se prevede în anexa I la Decizia de punere în aplicare 2013/426/UE, ar trebui modificată în consecință.
            
         
               (5)
            
            
               Decizia de punere în aplicare 2013/426/UE se aplică până la 31 decembrie 2015. Având în vedere situația epidemiologică nefavorabilă în ceea ce privește pesta porcină africană în țările vecine frontierelor Uniunii și ținând seama de epidemiologia pestei porcine africane și de măsurile aplicabile în Uniune în ceea ce privește boala respectivă, este oportun să se prelungească această perioadă până la 31 decembrie 2019.
            
         
               (6)
            
            
               Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   În anexa I la Decizia de punere în aplicare 2013/426/UE, cuvântul „Ucraina” se adaugă după cuvântul „Rusia”.
   Articolul 2
   Articolul 4a din Decizia de punere în aplicare 2013/426/UE se înlocuiește cu următorul text:
   
      „Articolul 4a
      Prezenta decizie se aplică până la 31 decembrie 2019.”
   
   Articolul 3
   Prezenta decizie se adresează statelor membre.
   
      Adoptată la Bruxelles, 29 septembrie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 24, 30.1.1998, p. 9.
   
      (2)  Decizia de punere în aplicare 2013/426/UE a Comisiei din 5 august 2013 privind măsurile de prevenire a introducerii în Uniune a virusului pestei porcine africane din anumite țări terțe sau din părți ale teritoriului unor țări terțe în care este confirmată prezența bolii respective și de abrogare a Deciziei 2011/78/UE (JO L 211, 7.8.2013, p. 5).